b'\n_START_ARTICLE_\nAnton \xc5\xa0ubelj\n_START_SECTION_\nRojstvo\n_START_PARAGRAPH_\nRodil se je 26. aprila 1899 v Rodici pri Dom\xc5\xbealah. Osnovno \xc5\xa1olo je obiskoval v Jar\xc5\xa1ah in Meng\xc5\xa1u, nato pa je delal v tovarni slamnikov v Dom\xc5\xbealah.\n_START_SECTION_\nGlasbena kariera\n_START_PARAGRAPH_\nPevsko in igralsko se je \xc5\xa0ubelj udejstvoval \xc5\xbee v \xc4\x8dasu, ko je delal v tovarni slamnikov, takrat bolj na doma\xc4\x8dih odrih._NEWLINE_V Ljubljani je od 1919 do 1922 \xc5\xa1tudiral solopetje na konservatoriju in nastopal v Drami. Od leta 1922 do 1923 se je izpopolnjeval v Berlinu, potem pa je bil solist za manj\xc5\xa1e vloge v Ljubljanski operi od 1923 do 1927, hkrati pa se je posku\xc5\xa1al \xc5\xa1e v operni re\xc5\xbeiji._NEWLINE_V za\xc4\x8detku leta 1928 je prvi\xc4\x8d odpotoval v ZDA, kjer je pel v Newyor\xc5\xa1ki protestantski katedrali, na radiu pa je pel slovenske pesmi; tolik\xc5\xa1no navdu\xc5\xa1enje slovenskih izseljencev ga je spodbudilo za koncertno turnejo po Ameriki; njegov repertoar je posnelo podjetje Columbia na gramofonske plo\xc5\xa1\xc4\x8de._NEWLINE_Po vrnitvi v Slovenijo leta 1929 je pozneje nadaljeval svoj pevski \xc5\xa1tudij v Milanu, po kratki koncertni turneji po Nem\xc4\x8diji pa se je leta 1930 za stalno preselil v ZDA. Z pianistko Ruth J. Hall je prirejal popularne \xc5\xa1olske in komorne koncerte, bil zborovski pevec in solist za majhne vloge v Metropolitanski operi od 1932 do 1946, vmes je 1934 v Clevelandu organiziral mladinski pevski zbor in ga nekaj \xc4\x8dasa sam vodil. Leta 1940 je sodeloval pri ustanovitvi GM (iz Svobodnega pevskega dru\xc5\xa1tva Zarja), vodil ob\xc4\x8dasno njen pevski zbor, dirigiral vokalno-in\xc5\xa1trumentalne koncerte, operete in operne predstave._NEWLINE_Od 1946 do 1949 je bil sodelavec koncertne agencije Associated Concert Bureau, leta 1949 je v Washingtonu ustanovil lastno \xc5\xa1olo za solopetje in operno igro (Opera Workshop), z gojenci uprizarjal predstave v gledali\xc5\xa1\xc4\x8du in na televizij, prevzel vodstvo GM v Clevelandu; od 1949 do 1951 pou\xc4\x8deval na Washingon Institute of Music. Po 1951 se je popolnoma posvetil glasbenem delu clevelandskih Slovencev; prirejal operne predstave z ansambli GM, dirigiral koncerte, vodil pevske zbore Slovan, Adria, Triglav, Ameri\xc5\xa1ko-slova\xc5\xa1ki pevski zbor, srbski pevski zbor Njego\xc5\xa1, ameri\xc5\xa1ki pevski zbor East Ohio Gas chorus, mladinski pevski zbor Slovenske narodne podporne jednote.\n_START_SECTION_\nSmrt\n_START_PARAGRAPH_\n\xc5\xa0ubelj je umrl 9. junija 1966 v Clevelandu. 6. novembra istega leta so mu v narodnem domu v St. Clairu odkrili portret.'